Jaguar trykker reset: Ny elbil får over 1.000 hk

Jaguar er i gang med en af de mest drastiske genstarter i bilbranchen. Nu har briterne sat navn på bilen, der skal vise, om planen holder: Jaguar Type 01. Navnet lyder bevidst klassisk. “Type” trækker en direkte linje tilbage til Jaguars mest berømte sportsvogne, blandt andet C-type, E-type og F-TYPE. Men resten af navnet markerer noget helt andet. Tallet 0 står for nul lokale udstødningsemissioner, mens 1 skal understrege, at modellen er første bil i Jaguars nye elektriske æra.

Og Jaguar går ikke just stille med dørene. Type 01 bliver en firedørs luksus-GT med elektrisk drivlinje, tre motorer, mere end 1.000 heste i stalden og et moment på mere end 1.300 Nm. Med andre ord: Det her er ikke en forsigtig overgang til elbiler. Det er Jaguar, der forsøger at rive sit gamle image ned og bygge et nyt op fra bunden.

En Jaguar for dem, der savner drama

Jaguar Type 01 bliver med garanti ikke en billig genvej ind i elbilmarkedet. Den bliver snarere et elektrisk flagskib i den dyre ende, hvor konkurrenterne hedder Porsche Taycan, Mercedes-AMG GT 4-Door og de mest potente modeller fra BMW M og Audi Sport.

Men bilen er vigtig, fordi den fortæller, hvor Jaguar vil hen. De seneste år har mærket haft svært ved at finde sin plads mellem tysk premium, Tesla-effekt og kinesiske elbilmærker med fuld fart på udviklingen. Med Type 01 forsøger Jaguar nu at gøre det, mærket historisk har været bedst til: skabe en bil med stil, kraft og en vis portion teater.

Rawdon Glover, Managing Director for Jaguar, kalder Type 01 en komplet nulstilling af brandet.

“Vi har gentænkt Jaguar til en ny æra med inspiration fra det, der er kommet før. Vores ingeniører har skabt en bil, der både ser ud og kører som ingen anden elektrisk bil, samtidig med at den afspejler en helt særlig arv,” siger han.

Vises frem i Monaco

Jaguar viser ikke den færdige bil endnu. I stedet får offentligheden et kig på prototyper af Type 01 i forbindelse med Monaco E-Prix, hvor bilen kører rundt i en særlig camouflage. Et af de nye designelementer bliver Jaguars såkaldte “strikethrough”-motiv, som på Type 01 ses dér, hvor motorhjelmen møder forruden. Ifølge Jaguar bliver det et signaturtræk for fremtidige modeller.

Den officielle premiere finder sted senere i år. Først dér får vi at se, om Jaguar Type 01 blot er endnu et dyrt elektrisk flagskib – eller bilen, der faktisk kan gøre Jaguar relevant igen.

Jaguar trykker reset: Ny elbil får over 1.000 hk