Jaguar vil være 100% elektrisk – dropper fossilerne

Vil du have en ny fossilbaseret Jaguar er det med at rubbe neglene. Inden for fem år vil selskabet nemlig droppe benzinbilerne og transformere til et rent elektrisk bilmærke, fortæller selskabet i dag.

I 2025 vil Jaguar Land Rover, som selskabet hedder, have introduceret seks helt nye elektriske Land Rover-modeller, der dog skal sælges sideløbende med de eksisterende benzin-modeller. Den første forventes at blive lanceret i 2024 i form af Land Rover EV.

Ifølge mediet AutoCar vil de elektriske Land Rover-modeller blive bygget på selskabets såkaldte Modular Longitudinal Architecture. Den er udviklet med elbiler for øje, men kan også bruges til fossilbiler.

Til gengæld dropper Jaguar-brandet benzin fuldstændig og bliver et rent elektrisk mærke. Der skal angiveligt udvikles tre nye platforme, hvoraf den ene vil blive udviklet eksklusivt til Jaguar-brandet.

Strategiændringen blev også meldt ud på Twitter:

Thierry Bolloré, CEO, launches new Reimagine strategy.

See us reimagine the future of modern luxury. Over the next five years, @LandRover will welcome six all-electric variants and @Jaguar will undergo a renaissance as a pure electric luxury brand.https://t.co/EcJzaiSk9Y pic.twitter.com/Lp1DdKeuBB
— Jaguar Land Rover (@JLR_News) February 15, 2021

Beslutningen bunder, med stor sandsynlighed, i det faktum, at England planlægger helt at forbyde salg af nye fossilbiler allerede i 2030.

Sidste år tog Jaguar et varemærke-patent på “EV-Type”, hvilket satte gang i spekulationer om, at der er en elektrisk F-Type under udvikling. Samtidig spekuleres der i, at Jaguar pønser på at bygge en kompakt elbil, der skal tage kampen op mod Tesla Model 3.

Briterne har allerede bekræftet, at den næste generation af luksusbilen Jaguar XJ vil være fuldt elektrisk.

I 2020 blev der solgt 120 eksemplarer af Jaguars første elbil, i-Pace, herhjemme.

Jaguar vil være 100% elektrisk – dropper fossilerne